32005D0779
L 293/28
JURNALUL OFÍCIAL AL UNIUNII EUROPENE
DECIZIA COMISIEI
din 8 noiembrie 2005
privind anumite măsuri de sănătate animală împotriva bolii veziculoase a porcului în Italia
[notificată cu numărul C(2005) 4273]
(Text cu relevanță pentru SEE)
(2005/779/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Au fost înregistrate focare de boală veziculoasă a porcului în unele regiuni din Italia.
(2)
Italia a adoptat măsuri pentru a face față situației în conformitate cu Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (2).
(3)
Italia a adoptat, de asemenea, măsuri suplimentare pentru eradicarea și supravegherea bolii veziculoase a porcului cu aplicare pe întreg teritoriul Italiei. Aceste măsuri fac parte din programele anuale de eradicare și monitorizare a bolii veziculoase a porcului prezentate de Italia și aprobate în conformitate cu articolul 24 alineatul (6) și cu articolele 29 și 32 din Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (3).
(4)
Decizia 2004/840/CE a Comisiei din 30 noiembrie 2004 de aprobare a programelor de eradicare și monitorizare a anumitor boli ale animalelor, precum și a controalelor pentru prevenirea zoonozelor prezentate de statele membre pentru anul 2005 și de stabilire a nivelului asistenței financiare comunitare (4) a aprobat programul de eradicare și monitorizare a bolii veziculoase a porcului prezentat de Italia pentru 2005.
(5)
Măsurile stabilite în programele anuale de eradicare și monitorizare a bolii veziculoase a porcului au ca obiectiv recunoașterea statutului de exploatații de porcine indemne de boala veziculoasă a porcului și asigurarea faptului că toate regiunile din Italia obțin acest statut. Programele includ, de asemenea, norme privind transferurile de și comerțul cu porcine vii care provin din regiuni și din exploatații care nu au același statut cu privire la boala veziculoasă a porcului.
(6)
Majoritatea regiunilor din Italia, cu excepția regiunilor Abruzzi, Campania, Calabria și Sicilia, au fost recunoscute ca indemne de boala veziculoasă a porcului ca urmare a rezultatelor favorabile ale eșantionărilor și analizelor repetate care au fost efectuate în toate exploatațiile de porcine în cadrul programelor anuale de eradicare și monitorizare.
(7)
Cu toate acestea, având în vedere natura bolii și persistența acesteia în unele regiuni din Italia, este necesar să se mențină sub supraveghere regiunile care sunt recunoscute ca indemne de această boală pentru a o depista în stadiu precoce.
(8)
Situația în regiunile care nu sunt recunoscute ca indemne de boala veziculoasă a porcului este totodată în măsură să pună în pericol exploatațiile de porcine din alte regiuni din Italia prin comerțul cu porcine vii. Din acest motiv, este indicat să nu se efectueze transferuri de porcine care provin din regiuni care nu sunt recunoscute ca indemne de boala veziculoasă a porcului către celelalte regiuni din Italia, cu excepția cazului în care acestea provin din exploatații care îndeplinesc anumite condiții.
(9)
Este necesar să nu se expedieze către celelalte state membre porcine provenind din regiuni care nu sunt recunoscute ca indemne de boala veziculoasă a porcului. În regiunile recunoscute ca indemne de boala veziculoasă a porcului, este necesar să se limiteze transferurile la porcinele care provin din exploatații recunoscute ca indemne de această boală.
(10)
Normele stabilite în prezenta decizie se aplică fără a aduce atingere normelor din Directiva 92/119/CEE. Este necesară stabilirea unei definiții a termenilor „centru de colectare a porcinelor”, care să fie diferită de cea din Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (5).
(11)
Din motive de transparență, este indicat să se stabilească la nivel comunitar norme privind statutul exploatațiilor de porcine și al regiunilor în raport cu boala veziculoasă a porcului și privind transferurile de porcine vii și comerțul intracomunitar cu porcine vii între exploatații și regiuni care au statut diferit cu privire la această boală.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
CAPITOLUL I
OBIECT, DOMENIU DE APLICARE ȘI DEFINIȚII
Articolul 1
Obiectul și domeniul de aplicare
Prezenta decizie stabilește normele de sănătate animală cu privire la boala veziculoasă a porcului pentru regiunile din Italia care au fost recunoscute ca indemne de această boală și pentru cele care nu au fost recunoscute ca indemne de această boală.
Articolul 2
Definiții
În sensul prezentei decizii:
1.
se aplică definițiile din Directiva 92/119/CEE;
2.
„centru de colectare a porcinelor” înseamnă exploatația unui comerciant către care și din care porcinele cumpărate sunt transferate periodic în decurs de 30 de zile de la cumpărare.
CAPITOLUL II
RECUNOAȘTEREA REGIUNILOR ȘI A EXPLOATAȚIILOR DIN ITALIA CA INDEMNE DE BOALA VEZICULOASĂ A PORCULUI
Articolul 3
Recunoașterea regiunilor
(1) Regiunile din Italia enumerate în anexa I sunt recunoscute ca indemne de boala veziculoasă a porcului.
(2) Regiunile din Italia enumerate în anexa II nu sunt recunoscute ca indemne de boala veziculoasă a porcului.
Articolul 4
Recunoașterea exploatațiilor
(1) Italia asigură respectarea cerințelor de la alineatele (2)-(6).
(2) În regiunile recunoscute ca indemne de boala veziculoasă a porcului, o exploatație de porcine este recunoscută ca indemnă de această boală, în cazul în care:
(a)
de două ori într-un interval de 28 până la 40 de zile, s-a efectuat o prelevare de probe pentru teste serologice pe un număr suficient de porcine pentru creștere pentru a putea determina o prevalență de 5 % a bolii veziculoase a porcului cu un interval de încredere de 95 % și s-au constatat rezultate negative; și
(b)
în cazul în care nu se află porcine pentru creștere în exploatațiile din regiunile recunoscute ca indemne de boala veziculoasă a porcului, toți porcii transferați către aceste exploatații provin din exploatații recunoscute ca indemne de această boală.
(3) În regiunile care nu sunt recunoscute ca indemne de boala veziculoasă a porcului, o exploatație de porcine este recunoscută ca indemnă de această boală în cazul în care, de două ori într-un interval de 28 până la 40 de zile, s-a efectuat o prelevare de probe pentru teste serologice de la un număr suficient de porcine pentru a putea depista o prevalență de 5 % a bolii veziculoase a porcului cu un interval de încredere de 95 % și s-au constatat rezultate negative.
(4) O exploatație de porcine recunoscută ca indemnă de boala veziculoasă a porcului păstrează acest statut, cu condiția ca:
(a)
procedurile de prelevare a probelor și de control să fie realizate în conformitate cu articolul 5 alineatul (1) și cu articolul 6, iar rezultatele să fie negative; și
(b)
porcinele transferate într-o astfel de exploatație să provină din exploatații recunoscute ca indemne de boala veziculoasă a porcului.
(5) Recunoașterea statutului de exploatație indemnă de boala veziculoasă a porcului:
(a)
este suspendată în cazul în care un caz seropozitiv este depistat și confirmat de analize suplimentare, până când porcul respectiv este abatorizat sub control oficial; sau
(b)
este retrasă în cazul în care cel puțin două cazuri seropozitive sunt depistate.
(6) O exploatație de porcine este recunoscută din nou ca indemnă de boala veziculoasă a porcului în cazul în care procedurile de prelevare a probelor și de control menționate la alineatele (2) și (3), după caz, au fost efectuate corespunzător și au dat rezultate negative.
CAPITOLUL III
MONITORIZARE
Articolul 5
Monitorizarea în regiunile recunoscute ca indemne de boala veziculoasă a porcului
(1) Italia se asigură că procedurile de prelevare a probelor și de control pentru depistarea bolii veziculoase a porcului sunt efectuate în conformitate cu alineatele (2) și (3) în regiunile recunoscute ca indemne de această boală.
(2) În exploatațiile care dețin mai mult de două porcine pentru creștere, se efectuează o prelevare de probe pentru teste serologice la intervalele indicate în continuare pe un eșantion aleatoriu de 12 porcine pentru creștere sau pe numărul total de porcine pentru creștere; în cazul în care exploatația deține mai puțin de 12 porcine pentru creștere:
(a)
o dată pe an, în cazul în care exploatația produce în principal porci pentru abatorizare;
(b)
de două ori pe an, în celelalte cazuri.
(3) În centrele de colectare a porcinelor se efectuează o prelevare de materii fecale pentru teste virologice la interval lunar în fiecare țarc în care sunt ținute porcinele în mod obișnuit.
Articolul 6
Monitorizarea în regiunile care nu sunt recunoscute ca indemne de boala veziculoasă a porcului
(1) Italia se asigură că procedurile de prelevare a probelor și de control pentru depistarea bolii veziculoase a porcului sunt efectuate în conformitate cu alineatele (2) și (3) în regiunile care nu sunt recunoscute ca indemne de această boală.
(2) În exploatațiile recunoscute ca indemne de boala veziculoasă a porcului în care sunt ținute porcine pentru creștere și în centrele de colectare a porcinelor se aplică dispozițiile prevăzute la articolul 5.
(3) În exploatațiile recunoscute ca indemne de boala veziculoasă a porcului care nu dețin porcine pentru creștere se efectuează o prelevare de probe pentru teste serologice de două ori pe an pe un eșantion aleatoriu de 12 porcine sau pe numărul total de porcine, în cazul în care exploatația deține mai puțin de 12. Prelevarea de probe de la porcinele dintr-o exploatație se poate efectua totuși la abator la momentul abatorizării.
CAPITOLUL IV
TRANSFERURI DE PORCINE VII ÎN ITALIA ȘI CĂTRE ALTE STATE MEMBRE
SECȚIUNEA I
Transferuri în Italia
Articolul 7
Măsuri privind transferurile de porcine vii în Italia
(1) Italia asigură respectarea dispozițiilor de la alineatele (2), (3) și (4) cu privire la transferurile de porcine vii în Italia.
(2) În cazul în care porcinele provenind din exploatații care nu sunt recunoscute ca indemne de boala veziculoasă a porcului sunt transferate la un abator în scopul abatorizării, prelevarea de probe pentru teste serologice se efectuează pe un număr suficient de porcine pentru creștere pentru a putea depista o prevalență de 5 % a bolii veziculoase a porcului cu un interval de încredere de 95 %.
(3) Sunt interzise transferurile de porcine provenind din exploatații care nu sunt recunoscute ca indemne de boala veziculoasă a porcului către alte exploatații.
(4) Sunt interzise transferurile de porcine provenind din regiuni care nu sunt recunoscute ca indemne de boala veziculoasă a porcului către alte regiuni din Italia.
Articolul 8
Derogări și condiții
Prin derogare de la articolul 7 alineatul (4), autoritățile italiene pot să autorizeze transferurile de porcine provenind din exploatații situate în regiuni care nu sunt recunoscute ca indemne de boala veziculoasă a porcului către alte regiuni din Italia, cu respectarea următoarelor condiții:
(a)
exploatația de origine a fost recunoscută ca indemnă de boala veziculoasă a porcului în mod neîntrerupt timp de cel puțin doi ani;
(b)
în 60 de zile care precedă transferul, exploatația de origine nu s-a aflat într-o zonă de protecție sau de monitorizare în urma apariției unui focar de boală veziculoasă a porcului;
(c)
nu a fost introdus în exploatația de origine, în decursul a 12 luni care precedă transferul, niciun porc provenind din exploatații suspectate de prezența bolii veziculoase a porcului;
(d)
porcinele din exploatația de origine fac obiectul unei prelevări de probe cu 20 până la 30 de zile înaintea transferului, iar testul serologic este efectuat pe un număr de porcine suficient pentru a putea depista o prevalență de 5 % a bolii veziculoase a porcului cu un interval de încredere de 95 %;
(e)
porcinele din exploatația de destinație fac obiectul unei prelevări de probe la cel puțin 28 de zile după transfer, iar testul serologic este efectuat pe un număr de porcine suficient pentru a putea depista o prevalență de 5 % a bolii veziculoase a porcului cu un interval de încredere de 95 %. Porcinele nu pot să fie deplasate din exploatația de destinație atât timp cât nu au fost efectuate testele și rezultatele nu sunt negative;
(f)
animalele deplasate sunt transportate în vehicule sigilate sub supravegherea autorităților;
(g)
transferul porcinelor este notificat cu cel puțin 48 de ore în prealabil autorității veterinare locale competente pentru exploatația de destinație;
(h)
vehiculele utilizate pentru transportul porcinelor sunt curățate și dezinfectate sub supraveghere oficială înainte și după transfer.
SECȚIUNEA II
Transferuri intracomunitare
Articolul 9
Expedierea de porcine vii din Italia în alte state membre
(1) Italia asigură respectarea cerințelor de la alineatele (2) și (3).
(2) Expedierea de porcine provenind din regiunile care nu sunt recunoscute ca indemne de boala veziculoasă a porcului către alte state membre este interzisă.
(3) Porcinele expediate din regiuni recunoscute ca indemne de boala veziculoasă a porcului către alte state membre trebuie să provină din exploatații care sunt recunoscute ca indemne de această boală.
Articolul 10
Obligația privind certificarea
Italia se asigură că certificatele sanitare menționate la articolul 5 alineatul (1) din Directiva 64/432/CEE, care însoțesc porcinele expediate din Italia către alte state membre în conformitate cu articolul 9 din prezenta decizie, prezintă următoarea mențiune:
„Animale conforme cu Decizia 2005/779/CE a Comisiei cu privire la măsurile de sănătate animală împotriva bolii veziculoase a porcului în Italia”.
CAPITOLUL V
OBLIGAȚIA DE COMUNICARE
Articolul 11
Informarea Comisiei și a celorlalte state membre
Autoritățile italiene comunică orice informație relevantă privind aplicarea prezentei decizii Comisiei și statelor membre la fiecare șase luni prin intermediul Comitetului permanent pentru lanțul alimentar și sănătatea animală.
CAPITOLUL VI
DISPOZIȚII FINALE
Articolul 12
Destinatari
Prezenta decizie se adresează statelor membre.
Adoptată la Bruxelles, 8 noiembrie 2005.